Title: กฎกระทรวงกำหนดหลักเกณฑ์ที่อธิบดีกรมโยธาธิการและผังเมืองแต่งตั้งวิศวกรหรือสถาปนิกเป็นนายช่างตามกฎหมายว่าด้วยการควบคุมอาคาร พ.ศ. 2550

กฎกระทรวง

กฎกระทรวง
กำหนดหลักเกณฑ์ที่อธิบดีกรมโยธาธิการและผังเมืองแต่งตั้งวิศวกรหรือสถาปนิกเป็นนายช่าง
ตามกฎหมายว่าด้วยการควบคุมอาคาร
พ.ศ.
๒๕๕๐[๑]

อาศัยอำนาจตามความในมาตรา ๕ (๓)
แห่งพระราชบัญญัติควบคุมอาคาร พ.ศ. ๒๕๒๒ และมาตรา ๔๙ วรรคสอง
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติม โดยพระราชบัญญัติควบคุมอาคาร
(ฉบับที่ ๓) พ.ศ. ๒๕๔๓ รัฐมนตรีว่าการกระทรวงมหาดไทย ออกกฎกระทรวงไว้ ดังต่อไปนี้
วิศวกรหรือสถาปนิกซึ่งอธิบดีกรมโยธาธิการและผังเมืองจะแต่งตั้งให้เป็นนายช่างต้องเป็นผู้ได้รับใบอนุญาตให้เป็นผู้ประกอบวิชาชีพวิศวกรรมควบคุมตามกฎหมายว่าด้วยวิศวกร
หรือเป็นผู้ได้รับใบอนุญาต ให้เป็นผู้ประกอบวิชาชีพสถาปัตยกรรมควบคุมตามกฎหมายว่าด้วยสถาปนิก
และ
(๑) เป็นบุคคลธรรมดา
(๒)
ไม่อยู่ระหว่างถูกพักใช้ใบอนุญาตหรือถูกเพิกถอนใบอนุญาตเป็นผู้ประกอบวิชาชีพวิศวกรรมควบคุมหรือใบอนุญาตเป็นผู้ประกอบวิชาชีพสถาปัตยกรรมควบคุม
(๓)
เป็นผู้ปฏิบัติงานเกี่ยวกับงานอาคารตามกฎหมายว่าด้วยการควบคุมอาคาร
หรือเป็นผู้มีความรู้ ความสามารถ มีประสบการณ์ มีความชำนาญ
หรือมีความเชี่ยวชาญเฉพาะด้านวิชาชีพนั้นๆ

ให้ไว้
ณ วันที่ ๒๖ มกราคม พ.ศ. ๒๕๕๐
บัญญัติ
จันทน์เสนะ
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากกรมโยธาธิการและผังเมืองมีหน้าที่จะต้องปฏิบัติตามกฎหมายว่าด้วยการควบคุมอาคาร
ซึ่งในการนี้มีความจำเป็นต้องแต่งตั้งนายช่างให้สามารถเข้าไปตรวจสอบข้อเท็จจริงของอาคารและบริเวณที่ตั้งอาคาร
หรือกรณีได้รับการร้องขอจากเจ้าพนักงานท้องถิ่น ประกอบกับมาตรา ๔๙ วรรคสอง
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๓) พ.ศ. ๒๕๔๓ บัญญัติให้อธิบดีกรมโยธาธิการและผังเมืองมีอำนาจแต่งตั้งวิศวกรหรือสถาปนิกให้เป็นนายช่างได้
จึงจำเป็นต้องออกกฎกระทรวงนี้

โสรศ/ผู้จัดทำ
๗
กุมภาพันธ์ ๒๕๕๐

[๑] ราชกิจจานุเบกษา
เล่ม ๑๒๔/ตอนที่ ๙ ก/หน้า ๒๐/๕ กุมภาพันธ์ ๒๕๕๐